b'\n_START_ARTICLE_\nDom\xc5\xbeale\n_START_SECTION_\nPrazgodovina\n_START_PARAGRAPH_\nSode\xc4\x8d po arheolo\xc5\xa1kih najdi\xc5\xa1\xc4\x8dih v okolici, je bil kraj obljuden \xc5\xbee v prazgodovini. V Babji jami so arheologi na\xc5\xa1li sledove ledenodobnega lovca, pragoveda, bobra, alpskega svizca in obro\xc4\x8dek iz kovine ter sledi oglja. Najdbe so stare pribli\xc5\xbeno 15.000 let. _NEWLINE_Na \xc5\xa0umberku so na\xc5\xa1li kladivasto sekiro iz neolitika, v strugi Kamni\xc5\xa1ke Bistrice pa tri kamnite sekire iz serpetina._NEWLINE_Pod \xc5\xa0umberkom so na\xc5\xa1li bronasto bodalo iz bronaste dobe.\n_START_SECTION_\nLega\n_START_PARAGRAPH_\nDom\xc5\xbeale le\xc5\xbeijo na ju\xc5\xbenem obrobju Kamni\xc5\xa1ko-menge\xc5\xa1kega polja. Mesto le\xc5\xbei v Ljubljanski kotlini skupaj z 10 km oddaljenim Kamnikom, 15 km oddaljeno Ljubljano in 20 km oddaljenim Kranjem. Predmestne ob\xc4\x8dine oz okoli\xc5\xa1ka naselja so \xc5\xa1e Menge\xc5\xa1, Morav\xc4\x8de, Lukovica pri Dom\xc5\xbealah in Trzin. Od Letali\xc5\xa1\xc4\x8da Jo\xc5\xbeeta Pu\xc4\x8dnika so oddaljena 15km._NEWLINE_Nadmorska vi\xc5\xa1ina mesta je 304m, mestni gri\xc4\x8d \xc5\xa0umberk pa le\xc5\xbei na 358m.\n_START_SECTION_\nVode\n_START_PARAGRAPH_\nMesto le\xc5\xbei na bregovih reke Kamni\xc5\xa1ke Bistrice, najve\xc4\x8dje reke v mestu, ki se kasneje na obmo\xc4\x8dju Dola pri Ljubljani izliva v reko Savo. Je najbolj urbanizirana reka v Sloveniji, zaradi mnogih poplav je bila regulirana leta 1973._NEWLINE_Okoli mesta te\xc4\x8dejo manj\xc5\xa1i poto\xc4\x8dki, ki se vse izlivajo v Kamni\xc5\xa1ko Bistrico, med njimi tudi Mlin\xc5\xa1\xc4\x8dica, ki je bila umetno narejen industrijski kanal. Ime je dobila po \xc5\xa1tevilnih kme\xc4\x8dkih mlinih, ki jih je poganjala voda.\n_START_SECTION_\nGeolo\xc5\xa1ke zna\xc4\x8dilnosti\n_START_PARAGRAPH_\nKotlino od Homca do Meng\xc5\xa1a je v pleistocenskem obdobju z erozijsko silo oblikovala Kamni\xc5\xa1ka Bistrica s svojimi pritoki. Holocenski nanosi so povsem prekrili dolino in izoblikovali ravnino.\n_START_SECTION_\nSlamnikarski muzej Dom\xc5\xbeale\n_START_PARAGRAPH_\nMuzej prikazuje razvoj slamnikarstva na Dom\xc5\xbealskem. V njem je zbirka slamnikov, pletenih kit in orodij za izdelovanje slamnikov. Dom\xc5\xbealske slamnike so v 18. in 19. stoletju izva\xc5\xbeali v mnoge evropske dr\xc5\xbeave, naprodaj so bili tudi v ZDA.\n_START_SECTION_\nIzobra\xc5\xbeevanje\n_START_PARAGRAPH_\nV mestu je 7 osnovnih \xc5\xa1ol, v Stobu je Osnovna \xc5\xa1ola Venclja Perka, v centru stoji Osnovna \xc5\xa1ola Dom\xc5\xbeale, na Rodici sta Osnovna \xc5\xa1ola Rodica in Osnovna \xc5\xa1ola Roje, v Preserjah je Osnovna \xc5\xa1ola Preserje pri Radomljah, v Dobu Osnovna \xc5\xa1ola Dob in v Dragomlju Osnovna \xc5\xa1ola Dragomelj._NEWLINE_Srednja \xc5\xa1ola Dom\xc5\xbeale ima dve enoti: gimnazijo ter poklicno in strokovno \xc5\xa1olo. Obe sta v sredi\xc5\xa1\xc4\x8du mesta._NEWLINE_V Dom\xc5\xbealah imamo tudi vi\xc5\xa1je \xc5\xa1olsko ustanovo Biotehni\xc5\xa1ko fakulteto - oddelek za zootehniko na Rodici._NEWLINE_V Stobu pa ima svoje prostore Glasbena \xc5\xa1ola Dom\xc5\xbeale.'